b"\n_START_ARTICLE_\nSpinning Around\n_START_SECTION_\nSestava\n_START_PARAGRAPH_\nPesem\xc2\xa0\xc2\xbbSpinning Around\xc2\xab\xc2\xa0je dance-pop pesem z vplivom disko \xc5\xbeanra. Po podatkih spletne strani Musicnotes.com je pesem napisana v f-molu. Temu sledi procesija akordov F\xe2\x82\x87sus\xe2\x80\x93Dmaj\xe2\x82\x87\xe2\x80\x93E/B in vokali Kylie Minogue v pesmi se raztezajo od F\xe2\x82\x83 do C\xe2\x82\x85. Bryony Sutherland in Lucy Ellis, avtorja knjige Kylie: Showgirl, sta pesem ozna\xc4\x8dila za sijajno\xc2\xa0\xc2\xbbdisko-pop\xc2\xab\xc2\xa0delo. Larry Flick iz revije Billboard je napisal, da je Kylie Minogue s pesmijo kon\xc4\x8dala kratko\xc2\xa0\xc2\xbbobdobje flirtanja z modernim rockom\xc2\xab\xc2\xa0in ponovno pri\xc4\x8dela z dance-pop stilom, s kakr\xc5\xa1nim je nastopala na za\xc4\x8detku svoje kariere v osemdesetih._NEWLINE_Po mnenju Chrisa Truea s spletne strani Allmusic je pesem\xc2\xa0\xc2\xbbSpinning Around\xc2\xab\xc2\xa0neke vrste opravi\xc4\x8dilo zaradi nezanimivih pesmi, ki jih je izdala leta 1997. Pam Avoledo iz revije Blogcritics je napisala, da se pesem pri\xc4\x8dne s klavirskim uvodom. V refrenu Kylie Minogue prepeva o tem, da zahteva pozornost, in ponavlja, da jo imajo vsi ljudje radi, saj se temu ne morejo upreti. Po refrenu Kylie Minogue ponavlja:\xc2\xa0\xc2\xbbOh, nisem enaka / To vam je v\xc5\xa1e\xc4\x8d / Oh-oh\xc2\xab\xc2\xa0(\xc2\xbbOh, I'm not the same / You like it like this / Oh-oh\xc2\xab)\n_START_SECTION_\nZgodba\n_START_PARAGRAPH_\nVideospot se pri\xc4\x8dne s Kylie Minogue na zabavi med plesom. Nato se v baru povzpe na vrh mize in pri\xc4\x8dne zapeljevati mo\xc5\xa1ke, ki so tedaj prisotni v baru. V naslednjem prizoru ple\xc5\xa1e poleg enega od njih. Ob koncu drugega refrena se znajde v temni sobi z barvitimi tlemi in svetlimi lu\xc4\x8dmi, kako se zvija po tleh. Ob za\xc4\x8detku naslednjega refrena ponovno zapeljivo ple\xc5\xa1e po baru z dvema spremljevalnima plesalcema. Nato pri\xc4\x8dnejo usklajeno plesati \xc5\xa1e vsi drugi gostje. Na koncu videospota se za nekaj sekund \xc5\xa1e poka\xc5\xbeejo \xc5\xbeare\xc4\x8de lu\xc4\x8di, nato pa vse potemni.\n_START_SECTION_\nSprejem\n_START_PARAGRAPH_\nBryony Sutherland in Lucy Ellis sta napisala, da je videospot priskrbel\xc2\xa0\xc2\xbbveliko materiala za tabloide\xc2\xab, a Kylie Minogue sama z videospotom ni bila zadovoljna. Dejala je, da se ji je zdelo, da je \xc5\xbee samo statistom pokazala preve\xc4\x8d svojega telesa. Dejala je:\xc2\xa0\xc2\xbbPreprosto vedela sem, da me v tistih vro\xc4\x8dih hla\xc4\x8dkah vsi gledajo in vsako minuto sem bila bolj in bolj naveli\xc4\x8dana kamer.\xc2\xab Ker ji je bilo tako neprijetno, je sredi snemanja videospota prosila za obla\xc4\x8dila, s katerimi se je lahko, ko niso snemali, za\xc4\x8dasno pokrila._NEWLINE_Videospot so pogosto predvajali na najrazli\xc4\x8dnej\xc5\xa1ih glasbenih kanalih. Postal je eden izmed najbolj ikonskih videospotov Kylie Minogue. Novinar revije Virgin Media je v svoji oceni videospota napisal:\xc2\xa0\xc2\xbbPop diva [Kylie Minogue] v zlatih vro\xc4\x8dih hla\xc4\x8dkah se uspe\xc5\xa1no prenovi v \xc5\xbeivahno kraljico diska, kakr\xc5\xa1na je bila v svojih prej\xc5\xa1njih inkarnacijah.\xc2\xab Videospot je zasedel osemnajsto mesto na seznamu\xc2\xa0\xc2\xbbnajbolj privla\xc4\x8dnih videospotov vseh \xc4\x8dasov\xc2\xab\xc2\xa0revije Virgin Media. Videospot so pogosto ozna\xc4\x8dili za\xc2\xa0\xc2\xbbzna\xc4\x8dilni znak\xc2\xab\xc2\xa0njene kariere, pogosto pa so jo ogla\xc5\xa1evale tudi razne revije in \xc4\x8dasopisi.\n_START_SECTION_\nVplivi\n_START_PARAGRAPH_\nZaradi naslova pesmi so pesem pogosto primerjali s taktiko politi\xc4\x8dnega izogibanja; novinar radia BBC Radio Five Live je pesem omenil v zvezi s predsedni\xc5\xa1kimi volitvami v ZDA leta 2000 in Andrew Marr je pesem omenil v zvezi z odstopnim govorom Tonyja Blaira."